讀史
作者：釋智圓
朝代：宋

paragraphs: 我愛包胥哭，一哭救楚國。
事君盡其忠，垂名千世則。
我愛魯連笑，一笑卻秦軍。
折衝罇俎間，流芳至今聞。
我愛伯夷仁，揖讓持其身。
餓列首陽下，恥事干戈君。
後世闚竊輩，故非姬發倫。
內藏篡弒謀，外躡武王塵。
伯夷若不去，名教胡以伸。
後人非三賢，細碎何足云。
哭嘆祿位卑，笑喜膏粱珍。
山林亦寒餓，行怪非求仁。
留心寡兼濟，所謀惟一身。
撫書想三賢，清風千古振。